BEM บวก 2.24% ออกหุ้นกู้ดอกเบี้ยต่ำกว่าคาด-เล็งคว้างานผู้บริหารรถไฟฟ้าสายสีน้ำเงิน
BEM บวก 2.24% ออกหุ้นกู้ดอกเบี้ยต่ำว่าที่คาด-เล็งคว้างานผู้บริหารรถไฟฟ้าสายสีน้ำเงิน
27 มิ.ย. 2559

ผู้สื่อข่าวรายงานว่า ราคาหุ้นบริษัททางด่วนและรถไฟฟ้ากรุงเทพ จำกัด (มหาชน) หรือ BEM ณ เวลา 11.07 น. ปรับขึ้น 2.24% มาอยู่ที่ 6.85 บาท เพิ่มขึ้น 0.15 บาท มูลค่าซื้อขาย 575.79 ล้านบาท เมื่อเวลา 10.35 น. โดยเปิดตลาดที่ 6.70 บาท ราคาปรับตัวขึ้นสูงสุดที่ 6.90 บาท และราคาปรับตัวลงต่ำสุดที่ 6.65 บาท
โดยบล.ดีบีเอส วิคเคอร์ส (ประเทศไทย) ระบุในบทวิเคราะห์ฯแนะ “ถือ” หุ้น บมจ.ทางด่วนและรถไฟฟ้ากรุงเทพ (BEM) กำหนดราคาพื้นฐานไว้ที่ 6.40 บาท ทั้งนี้ บริษัทได้ออกจำหน่ายหุ้นกู้ในวันที่ 24 มิ.ย.59 มูลค่า 1.5 หมื่นล้านบาท ด้วยอัตราดอกเบี้ยหุ้นกู้ที่ต่ำเป็นเพียง 2.2-3.6% ต่อปี ซึ่งถือว่าต่ำกว่าที่คาดไว้ จึงได้มีการปรับประมาณการกำไรขึ้น 3% ทั้งปี 59 และ 60 ในส่วนที่ดอกเบี้ยจ่ายให้ต่ำลง
ด้านการเจรจาตรงกับองค์การรถไฟฟ้ามหานคร (MRT) เกี่ยวกับการว่าจ้างให้ BEM เป็นผู้บริหารเดินรถไฟฟ้าสายสีน้ำเงินกำลังรอพิจารณาจากคณะกรรมการ PPP (Public-Private Partnership Policy Committee) โดยเห็นว่าแม้จะเป็นการเจรจาตรงหรือเปิดประมูล ทาง BEM ก็มีโอกาสสูงที่จะได้รับงานนี้ เพราะมีประสบการณ์และการประหยัดจากการเชื่อมต่อกับโครงข่ายในปัจจุบัน